Inwoners hoor skote klap voor man sterf[OPVOLG] Lees die opvolgberig hier. (Foto: Netcare 911) Inwoners van Kerkstraat in Pietermaritzburg het Saterdag in die vroeë oggendure glo gehoor hoe skote buite klap voordat ŉ man kort daarna dood in ŉ motor gevind is. Shawn Herbst, woordvoerder van Netcare 911, sê paramedici is omstreeks 02:38 na die toneel ontbied. “Volgens inligting vanaf die toneel het lede van die publiek skote gehoor en toe die geluid van ŉ motorongeluk,” sê Herbst. By paramedici se aankoms op die toneel het hulle ŉ motor en ŉ ligte afleweringsvoertuig aangetref wat in ŉ botsing betrokke was. “’n Man in die motor, vermoedelik 35 jaar oud, is ondersoek en daar is gevind dat hy ŉ noodlottige skietwond opgedoen het.” Herbst kon nie meer inligting bekendmaak oor die motief vir die skietery of die presiese omstandighede wat tot die voorval gelei het nie. Die polisie sal dit ondersoek. Maroela Media het die polisie om kommentaar genader, maar het ten tyde van publikasie nog geen terugvoer ontvang nie.